Vervoerheffing vir petrol afgeskafArgieffoto ŉ Heffing vir brandstof wat na die binneland vervoer moet word en motoriste ŉ bykomende 3c per liter kos, sal volgende maand afgeskaf word. “Die minister het die afskaffing van die IITRS-heffing van 3c per liter in die kostestruktuur vir petrol en diesel goedgekeur,” het Robert Maake, direkteur van petrolprysmeganismes van die departement van energie, Donderdag gesê. Die heffing sal van 2 April afgeskaf word. “Die heffing is nie deel van die basiese petrolprys nie, so dit is ŉ 3c-verlaging van die pomplyn,” het Maake gesê. Die heffing is in 2009 ingestel toe die pyplyn tussen Johannesburg en Durban die vorige jaar volle kapasiteit bereik het. Mashudu Sinthumule, adjunkdirekteur van petrolprysmeganismes by die departement, het gesê die heffing was ŉ vergoeding vir oliemaatskappye wat alternatiewe roetes gebruik. “Ons het maatskappye 3 sent betaal indien hulle hul produkte padlangs na die binneland gebring het. Dié bedrag is by die petrolprysstruktuur bygevoeg. Ons het gesê ons sal dit doen totdat ons ŉ alternatiewe plan bedink het.” Sinthumule het gesê die nuwe multiprodukpyplyn is in 2012 voltooi, maar weens ŉ agterstand in die betaling aan oliemaatskappye kon die heffing nie vroeër afgeskaf word nie. “Ons betaal nie meer diegene wat van die paaie gebruik maak nie, aangesien ŉ alternatief nou beskikbaar is.” Maake wou nie ŉ aanduiding gee of die petrolprys volgende maand gaan verhoog nie. Minister Ben Martins sal Vrydagmiddag die petrolprys vir April aankondig.